
Individuālo laivu garāžu kooperatīvai sabiedrībai “ČAIKA”
Nosūtīšanai e-adresē

Par zemes vienības kadastrālo vērtību

[bookmark: _Hlk161235339]Valsts zemes dienests (turpmāk – Dienests) 2026. gada 13. jūlijā saņēma Individuālo laivu garāžu kooperatīvās sabiedrības “ČAIKA” 2026. gada 11. jūlija iesniegumu “Par zemes vienību Krasta ielā 97, Rīgā (kadastra apzīmējums 01000722132)” un sniedz šādu atbildi.
[bookmark: _Hlk220071454]Kadastrālo vērtību aprēķina automatizēti, izmantojot Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrētos objekta datus un atbilstošo kadastrālo vērtību bāzi (vērtību zonējumus, bāzes vērtības, korekcijas koeficientus). Kadastra informācijas sistēmā datus reģistrē, pamatojoties uz dokumentiem, kā arī tiešsaistes datu pārraides režīmā no pašvaldības un valsts institūcijām saņemtajām ziņām.
Aprēķināto kadastra objekta kadastrālo vērtību pārrēķina, ja Kadastra informācijas sistēmā reģistrē izmaiņas objekta vērtību ietekmējošos datos vai spēkā stājušās izmaiņas kadastra jomu regulējošos normatīvajos aktos, kas ietekmē kadastrālo vērtību aprēķinu[footnoteRef:1]. [1:  Nekustamā īpašuma valsts kadastra likuma 73. panta pirmā daļa;] 

Fiskālās kadastrālās vērtības ir aprēķinātas atbilstoši 2024. gadā spēkā esošajai kadastrālo vērtību bāzei[footnoteRef:2] un kadastrālo vērtēšanu regulējošiem normatīvajiem aktiem[footnoteRef:3], kas ir piemērojami 2024. gada 31. decembrī. [2:  Ministru kabineta 2014. gada 23. decembra noteikumi Nr. 838 “Noteikumi par kadastrālo vērtību bāzi 2016., 2017., 2018. un 2019. gadam” (2024. gadā piemēroja atbilstoši Kadastra likuma pārejas noteikumu 38. punktam);]  [3:  Ministru kabineta 2006. gada 18. aprīļa noteikumu Nr. 305 “Kadastrālās vērtēšanas noteikumi” (turpmāk – Ministru kabineta noteikumi Nr.305) VIII – XIII nodaļu normas (2024. gadā piemēroja atbilstoši Kadastra likuma pārejas noteikumu 38. punktam);] 

Viens no svarīgākajiem kadastrālo vērtību ietekmējošiem rādītājiem ir zemes vienībai noteiktais un Kadastra informācijas sistēmā reģistrētais nekustamā īpašuma lietošanas mērķis (turpmāk – lietošanas mērķis)[footnoteRef:4]. Kadastrālās vērtēšanas vajadzībām Dienests izstrādā vērtību zonējumus, kur katrā vērtību zonā katram lietošanas mērķim ir apstiprināta konkrēta bāzes vērtība, ko piemēro kadastrālās vērtības aprēķinā.  [4:  Lietošanas mērķu noteikšanu un maiņu regulē Ministru kabineta 2006.gada 20.jūnija noteikumi Nr.496 “Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” (turpmāk – Ministru kabineta noteikumi Nr. 496);] 

 Zemes vienībai vienu vai vairākus lietošanas mērķus un katram lietošanas mērķim piekrītošo zemes platību atbilstoši teritorijas plānojumā noteiktajai vai likumīgi uzsāktajai izmantošanai nosaka vietējā pašvaldība, kuras administratīvajā teritorijā atrodas konkrētā zemes vienība[footnoteRef:5]. Pašvaldība pieņem lēmumu par konkrētas zemes vienības  lietošanas mērķi vai mērķiem un informē Dienestu.  [5:  Nekustamā īpašuma valsts kadastra likuma 9. pants.] 

Atbilstoši Rīgas domes Pašvaldības ieņēmumu pārvaldes 2007. gada 21. marta lēmumam “Par nekustamā īpašuma lietošanas mērķa noteikšanu” zemes vienībai (kadastra apzīmējums 01000722132, platība 2.6366 ha) Kadastra informācijas sistēmā visai platībai reģistrēts lietošanas mērķis “Transporta līdzekļu garāžu apbūve, kods 1104 (turpmāk –lietošanas mērķis 1104), līdz ar to tiek vērtēta kā apbūves zeme. Apbūves zemes kadastrālās vērtības aprēķinu neietekmē  zemes sadalījums lietošanas veidos (zemes vienībai reģistrēti – zeme zem ūdeņiem 0.8917 ha un zeme zem ēkām 1.7449 ha). 
Zemes vienībai (kadastra apzīmējums 01000722132) fiskālā kadastrālā vērtība 404 832 EUR aprēķināta[footnoteRef:6] atbilstoši Kadastra informācijas sistēmā reģistrētajiem datiem, piemērojot: [6:  Atbilstoši Ministru kabineta noteikumi Nr.305 75. punktā norādītajai formulai;] 

· lietošanas mērķim 1104 noteiktai platībai 26366 m2 apstiprināto bāzes vērtību 39.84 EUR/m2 (rūpnieciskās ražošanas objektu apbūves zonējuma 4-0010000-067 vērtību zona);
· platības korekcijas koeficientu[footnoteRef:7] 0.47 (zemes vienības platība 26366 m2 pārsniedz lietošanas mērķim 1104 noteikto standartplatību 3000 m2); [7:  Aprēķināts atbilstoši Ministru kabineta noteikumi Nr.305 76. punktā norādītajai formulai.] 

· apgrūtinājumu korekcijas koeficientu 0.82 (atbilstoši zemes vienībai reģistrētajiem apgrūtinājumiem).
Iesniegumā minētajām zemes vienībām (kadastra apzīmējumi 01000722103 un 01000482010) lielākai daļai platības Kadastra informācijas sistēmā reģistrēts lietošanas mērķis “Publiskie ūdeņi, kods 0301”, kuram noteikta bāzes vērtība 1 EUR/m2. Ņemot vēra, ka šīm zemes vienībām Kadastra informācijas sistēmā reģistrētie kadastra dati (lietošanas mērķi,  bāzes vērtības un korekcijas koeficienti) ir atšķirīgi no zemes vienībai (kadastra apzīmējums 01000722132) reģistrētajiem, zemes vienību kadastrālās vērtības būtiski atšķiras.
Attiecībā par zemes vienībai (kadastra apzīmējums 01000722132) noteikto lietošanas mērķi Dienests aicina vērsties pašvaldībā. Ja tiks saņemta informācija no pašvaldības par lietošanas mērķu noteikšanu vai maiņu, Dienests aktualizēs attiecīgās zemes vienības kadastra datus un tās kadastrālā vērtība tiks pārrēķināta atbilstoši noteiktajam lietošanas mērķim (mērķiem).
Detalizēta informācija par kadastrālo vērtēšanu pieejama tīmekļa vietnē www.vzd.gov.lv, sadaļā  “Kadastrālā vērtēšana”.

